
Rhan 1
Mae’r papur academaidd yma yn cymharu â chyferbynnu’r cwricwla'r Cyfnod Sylfaen yng Nghymru a dull Reggio Emilia, gan roi sylw arbennig i sut mae’r ddau fodel yn defnyddio’r amgylchedd awyr agored i gefnogi dysgu a datblygiad plant. Mae’r ddau yn fodelau a gydnabyddir yn rhyngwladol o addysg plentyndod cynnar, wedi’u seilio ar addysgeg sy’n seiliedig ar chwarae ac sy’n canolbwyntio ar y plentyn yn ganolog. Fodd bynnag, mae’r Cyfnod Sylfaen yn gweithredu fel fframwaith cwricwlwm cenedlaethol yng Nghymru, tra bod dull Reggio Emilia yn tarddu o athroniaeth addysgol a yrrir gan y gymuned yng ngogledd yr Eidal. Er bod eu strwythur a’u gwreiddiau diwylliannol yn amrywio, mae’r ddau fframwaith yn rhoi gwerth uchel ar ddysgu drwy brofiad ac yn gweld yr amgylchedd fel rhan hanfodol o’r broses addysgu. Mae’r papur yma, felly’n archwilio sut mae dysgu yn yr awyr agored yn cael ei gysyniad, ei weithredu a’i brofi o fewn pob model, gan amlygu tebygrwydd a gwahaniaethau allweddol o ran theori ac ymarfer.
Mae’r Cyfnod Sylfaen yng Nghymru yn cynrychioli cwricwlwm datblygiadol blaengar ar gyfer plant tair i saith oed, sy’n integreiddio profiadau dysgu ystyrlon mewn amgylcheddau dan do ac yn yr awyr agored. O fewn y fframwaith yma, mae dysgu yn yr awyr agored yn elfen ganolog ar draws pob un o’r saith Maes Dysgu a Phrofiad (Llywodraeth Cymru, 2015), gan adlewyrchu dylanwad model Ysgol Goedwig Llychlyn a damcaniaethau addysgol Froebel. Fel un o brif arloeswyr addysg plentyndod cynnar, pwysleisiodd Froebel werth dysgu trwy ryngweithio uniongyrchol â’r byd naturiol, chwarae creadigol a phrofiadau ymarferol (Thomas a Lewis, 2016). Mae’r egwyddorion hyn yn sail i ethos y Cyfnod Sylfaen, sy’n hyrwyddo dull archwiliadol ac ymatebol o ddysgu yn yr awyr agored.
Yn unol â’r dull hwn, ceir pwyslais ar bontio llyfn rhwng dysgu dan do ac yn yr awyr agored, gan geisio sicrhau cydbwysedd rhwng gweithgareddau a ysgogir gan y plentyn a rhai a arweinir gan oedolion (Thomas a Lewis, 2016). At hynny, mae Llywodraeth Cymru (2015) yn amlygu dysgu yn yr awyr agored fel cyfrwng effeithiol ar gyfer hybu datblygiad gwybyddol, emosiynol a chymdeithasol. Dengys ymchwil fod y profiadau hyn yn cyfrannu at feithrin hunanymwybyddiaeth, empathi a chwilfrydedd deallusol, gan gryfhau cymwyseddau ehangach sy’n hanfodol ar gyfer dysgu gydol oes (Wainwright et al., 2018).
Mewn cymhariaeth, mae dull Reggio Emilia, a ddatblygwyd yng ngogledd yr Eidal yn dilyn yr Ail Ryfel Byd, yn seiliedig ar y gred bod plant yn unigolion galluog, chwilfrydig ac yn llawn botensial (Slipp, 2017). Mae’r dull yn hyrwyddo model hyblyg sy’n cael ei arwain gan y plentyn, lle mae dysgu’n digwydd drwy gyd-adeiladu gwybodaeth mewn cydweithrediad rhwng plant ac oedolion. Yn hytrach na gweithredu fel athrawon traddodiadol, mae oedolion yn gweithredu fel hwyluswyr, gan arwain plant drwy broses archwilio seiliedig ar chwilfrydedd ac ymholi. Yn ganolog i’r dull hwn mae’r rôl a neilltuir i’r amgylchedd dysgu, sydd yn aml yn cael ei ddisgrifio fel y “trydydd athro” (The Education Hub, 2020). Mae mannau awyr agored yn cael eu hystyried yn estyniad hanfodol i’r ystafell ddosbarth, gan ddarparu profiadau amgylchynol, amlochrog ac ystyrlon (McClain a Vandermaas-Peeler, 2016).
Yn debyg i’r Cyfnod Sylfaen, mae dull yr Ysgol Goedwig yn cyfrannu’n sylweddol at ddatblygiad cymdeithasol ac emosiynol plant drwy feithrin gwytnwch, annog parodrwydd i gymryd risgiau, a chynnig cyfleoedd ar gyfer twf personol mewn cyd-destun naturiol. Mae’r dull hwn hefyd yn cyd-fynd yn glos â pharadygm Reggio Emilia, gan rannu’r weledigaeth o’r amgylchedd fel cyfrannwr gweithredol ac allweddol i’r broses ddysgu (McClain a Vandermaas-Peeler, 2016).
Er gwaethaf cefnogaeth strategol a gweledigaeth glir yn y polisi cenedlaethol, dengys tystiolaeth fod ymarfer dysgu yn yr awyr agored yng Nghymru yn parhau i fod yn anghyson. Nododd Ellis et al. (2024) fod amrywiaeth sylweddol yn y ffordd y dehonglir a gweithredir darpariaeth awyr agored ar draws lleoliadau, gan arwain at fynediad anghyfartal a gwahaniaethau yn ansawdd profiadau dysgu. Yn ogystal, mae Tinney (2023) yn tynnu sylw at effaith sylweddol tywydd ar weithredu darpariaeth awyr agored, gan awgrymu nad yw’r egwyddor o ddysgu trwy gydol y flwyddyn yn cael ei wireddu’n gyson, er gwaethaf bwriad polisïol. Mae’r anghysondeb hwn hefyd wedi’i amlygu yn adroddiadau gwerthuso’r Llywodraeth, sy’n nodi addysg awyr agored fel un o’r meysydd mwyaf heriol o fewn y Cyfnod Sylfaen (Llywodraeth Cymru, 2015).
Yn wahanol i'r dull Reggio Emilia, syn ymddangos yn fwy cydlynol wrth integreiddio dysgu yn yr awyr agored. Yn y lleoliadau hyn, anogir plant i ddefnyddio’r amgylchedd naturiol yn rheolaidd ac yn barhaus, waeth beth fo’r tywydd, gan gydnabod ei rôl annatod yn y broses ddysgu. Mae addysgwyr yn chwarae rhan weithredol wrth hwyluso ymgysylltiad ystyrlon â’r amgylchedd, gan gefnogi profiadau dysgu cyfoethog ac amlgyfrwng (Elliott, 2019).
Fodd bynnag, mae heriau hefyd yn bodoli o fewn lleoliadau Reggio. Canfu Maynard, Waters, a Clement (2011) fod rhai addysgwyr yn dal i weld amgylcheddau dan do fel rhai mwy addas ar gyfer dysgu academaidd, gan greu hierarchaeth gymhleth rhwng mannau dysgu. Gwelir tensiwn tebyg yng nghyd-destun Cymru, nododd French et al. (2023) fod athrawon yn gyffredinol o blaid dulliau dysgu dan arweiniad y plentyn, ond eu bod yn gweld hi’n anodd cymhwyso’r egwyddorion hyn mewn cyd-destun awyr agored. Yn ogystal, mae Addysg Cymru (2023) yn adrodd bod rhai ymarferwyr yn methu â chyfiawnhau’n glir yr ystyriaeth addysgol y tu ôl i ddysgu yn yr awyr agored, gan arwain at arferion mwy anffurfiol nag integredig. Yn ogystal, dangosodd Maynard et al. (2011) fod asesu ffurfiol yn y Cyfnod Sylfaen fel arfer yn digwydd dan do, gan atgyfnerthu’r syniad mai’r awyr agored yn parhau i fod yn leoliad chwarae yn hytrach na dysgu strwythuredig.
Yn groes i hyn, mae addysgwyr o fewn lleoliadau Reggio Emilia fel arfer yn meddu ar agweddau mwy cadarnhaol ac unfrydol tuag at ddysgu yn yr awyr agored. Gwelodd Birinci (2017) fod yr addysgwyr hyn yn ystyried mannau awyr agored fel elfennau hanfodol o’u dull pedagogaidd, gan eu gweld fel mannau deinamig, creadigol a pharchus. Mae’r aliniad hwn rhwng yr amgylchedd a’r athroniaeth addysgol yn dyst i gysondeb dwfn model Reggio. Mae Harris (2019) yn nodi bod rhaglenni Reggio yn cynnwys profiadau dysgu awyr agored yn ddyddiol, waeth beth fo’r tywydd. Fodd bynnag, rhybuddia Maynard et al. (2011) nad yw pob addysgwr yn gweithredu’r athroniaeth yn llawn, gan awgrymu bod rhwystrau i ddysgu yn yr awyr agored yn adlewyrchu agweddau diwylliannol ehangach ac nid cyd-destunau cenedlaethol yn unig.
Mae safbwyntiau rhieni hefyd yn adlewyrchu’r amrywiaeth yn y gwerth a roddir ar ddysgu yn yr awyr agored. Mewn lleoliadau Reggio, mae rhieni yn aml yn pwysleisio manteision addysg seiliedig ar natur, gan gynnwys gwell creadigrwydd, gallu datrys problemau, a chynnydd mewn ymwybyddiaeth amgylcheddol (Harris, 2019). Yn achos y Gyfnod Sylfaen, mae mentrau megis SKIP-Cymru yn ceisio gwella ymgysylltiad ymarferwyr a theuluoedd â dysgu awyr agored. Canfu Wainwright et al. (2021) fod y rhaglen hon, sy’n cyfuno datblygiad staff â chyfranogiad rhieni, wedi gwella sgiliau echddygol plant a’u hyder corfforol. Mae’r canfyddiadau hyn yn dangos bod ymyriadau penodol yn gallu cryfhau rôl dysgu yn yr awyr agored o fewn y Cyfnod Sylfaen.
Er hyn, mae’r Cyfnod Sylfaen yn parhau i fod yn agored i anghysondebau. Mae amodau allanol megis tywydd, adnoddau a seilwaith yn effeithio’n uniongyrchol ar argaeledd ac ansawdd profiadau dysgu awyr agored. Yn ogystal, ceir amrywiaeth eang ymysg ymarferwyr o ran eu hyfforddiant a’u credoau. Tra bo rhai yn hyddysg yn y dull pedagogaidd awyr agored, mae eraill yn dangos diffyg hyder neu eglurder o ran strategaethau gweithredu (Estyn, 2024). Mewn cyferbyniad, mae lleoliadau Reggio Emilia yn elwa ar ddatblygiad proffesiynol cyson sy’n gydweithredol ac wedi’i alinio’n agos â gwerthoedd craidd yr athroniaeth (Slipp, 2017), gan sicrhau bod dysgu yn yr awyr agored yn elfen annatod yn hytrach nag atodiad dewisol.
Un o’r gwahaniaethau allweddol rhwng y ddwy ymagwedd yw’r seiliau athronyddol. Mae’r Cyfnod Sylfaen yn seiliedig ar gyfuniad o ddamcaniaethau megis Froebel a’r Ysgol Goedwig (Wainwright, 2021), tra bod Reggio Emilia yn ganlyniad athroniaeth addysgol unigryw a ddatblygwyd mewn cyd-destun hanesyddol a diwylliannol penodol, wedi’i siapio gan ddyhead cymunedol am fodel addysgol newydd ar ôl y rhyfel (Kashin, 2015). Serch hynny, mae’r ddau ddull yn rhannu dylanwadau cyffredin gan ddamcaniaethwyr megis Dewey, Piaget a Vygotsky, gyda phwyslais ar ddysgu dan arweiniad y plentyn a phrofiadau ymarferol yn yr awyr agored (Kashin, 2015; Pacey, 2016).
I grynhoi, mae’r Cyfnod Sylfaen a dull Reggio Emilia ill dau yn cydnabod gwerth dysgu yn yr awyr agored fel elfen ganolog o ddatblygiad plentyndod cynnar. Fodd bynnag, mae’r dyfnder a’r cysondeb o ran gweithredu’n wahanol iawn. Er gwaethaf bwriadau polisi cadarn, mae’r Cyfnod Sylfaen yn aml yn profi heriau gweithredol a diffygion mewn cydlyniad ymarferol. Yn y cyfamser, mae dull Reggio Emilia yn cynnig model o integreiddio cydlynol, lle mae’r awyr agored yn rhan annatod o’r fframwaith addysgol. Er mwyn cryfhau rôl dysgu awyr agored yng Nghymru, dylid canolbwyntio ar bontio’r bwlch rhwng polisi ac ymarfer, gan gynnwys gwell hyfforddiant, seilwaith addas, a gweledigaeth addysgol gyson. Gall ymchwil gymharol ryngwladol gyfrannu’n werthfawr at lunio dulliau mwy cadarn, gan sicrhau bod pob plentyn yn cael mynediad cyfartal at fanteision addysg naturiol a holistaidd.
Rhan- 2 
Mae cysyniad y Plentyn Unigryw yn sail i lawer o fframweithiau addysg plentyndod cynnar ac yn cydnabod bod pob plentyn yn dilyn llwybr datblygiadol unigol, wedi'i lunio gan eu cyd-destunau diwylliannol, cymdeithasol, emosiynol ac ieithyddol (Adran Addysg, 2021). Mewn cwricwla sy'n seiliedig ar chwarae, lle mae dysgu'n cael ei adeiladu trwy archwilio, rhyngweithio a dychymyg (UNICEF, 2018), mae’n bwysig i arferion asesu fod yn hyblyg ac yn gynhwysol i adlewyrchu profiadau a chymwyseddau amrywiol plant yn wirioneddol (Tai et al., 2022). Fodd bynnag, yn groes i’r dulliau cryno ac esboniadol hyn, mae Seifert a Sutton (dim dyddiad) yn dadlau fod dulliau safonol o asesu’n aml yn methu â dal y cymhlethdod a’r cynnilrwydd sy’n perthyn i ddatblygiad plant unigol. Yn benodol, mae’r dulliau hyn yn dueddol o golli’r cyfoeth o wybodaeth, sgiliau a chyd-destunau diwylliannol sydd gan blant, gan arwain at ddarlun anghyflawn o’u gallu. 
Mae’r papur academaidd yma yn cymharu ag yn gwerthuso’n feirniadol ddau ddull asesu sy’n gweithredu o fewn cyd-destunau addysgol gwahanol: sef y straeon dysgu a fabwysiadwyd yn eang yng nghwricwlwm Te Whāriki yn Seland Newydd, a’r Profion Darllen a Rhifedd Cenedlaethol a ddefnyddir yng Nghymru. Er bod y ddau ddull yn ceisio cefnogi dysgu a datblygiad, maent yn wahanol iawn o ran eu hegwyddorion, dull gweithredu, a’u hymateb i anghenion y Plentyn Unigryw. Mae’r straeon dysgu’n cynnig dull naratif, cyd-destunol ac awthentig o asesu, gan osod y plentyn yng nghanol ei daith dysgu. Mewn cyferbyniad, mae’r profion cenedlaethol yng Nghymru’n cynnig strwythur mwy ffurfiol a safonol, gyda’r nod o gynhyrchu data cynnydd meintiol. Felly, bydd y papur hwn yn archwilio i ba raddau y mae’r ddau ddull yn adlewyrchu’r egwyddorion o asesu ar sail cryfderau, cyd-destunau cymdeithasol, a phartneriaethau ystyrlon yn unol ag athroniaeth y Plentyn Unigryw.
Mae dysgu trwy chwarae yn cael ei gydnabod fel dull addysgeg sylfaenol mewn addysg plentyndod cynnar, wedi'i seilio ar y ddealltwriaeth bod plant yn dysgu'n naturiol trwy chwarae ac archwilio (Prifysgol New Hampshire, 2025). Yn bwysig, mae dysgu trwy chwarae yn cefnogi sawl maes datblygiad megis, gwybyddol, emosiynol, corfforol a chymdeithasol. Yn ôl Ndlovu et al. (2023), mae addysgedau o'r fath yn gosod y sylfaen ar gyfer dysgu gydol oes trwy feithrin sgiliau, cysyniadau ac agweddau hanfodol, yn enwedig trwy amlygiad ieithyddol cyfoethog ar ffurf adrodd straeon, darllen a rhyngweithio cymdeithasol.

Yng Nghymru, mae Chwarae Cymru (dim dyddiad) yn cydnabod chwarae fel un o agweddau pwysicaf ym mywydau plant. Yn yr un modd, yn Seland Newydd, mae chwarae’n cael ei werthfawrogi fel ffordd o brofi llawenydd a meithrin sgiliau datblygiadol hirdymor (Sport New Zealand, dim dyddiad). Mae’r cydnabyddiaethau diwylliannol hyn yn unol ag Erthygl 31 o Gonfensiwn y Cenhedloedd Unedig ar Hawliau’r Plentyn (Cenhedloedd Unedig, 1989), sy’n datgan hawl pob plentyn i orffwys, hamdden a chwarae, yn ogystal â chymryd rhan yn rhydd mewn bywyd diwylliannol a’r celfyddydau. Felly, mae chwarae nid yn unig yn hanfodol o safbwynt addysgeg, ond hefyd yn hawl ddynol sylfaenol, gan atgyfnerthu’r angen am addysg sy’n anrhydeddu cysyniad y Plentyn Unigryw. 

Yng nghwricwlwm y Cyfnod Sylfaen yng Nghymru, mae plant yn cael eu hystyried fel dysgwyr unigol, pob un â’i arddull ddysgu, ei gyflymder datblygiadol, a’i hunaniaeth ddiwylliannol ei hun (Llywodraeth Cymru, 2015). Yn yr un modd, yn Te Whāriki, sef cwricwlwm addysg gynnar Seland Newydd, disgrifir plant fel dysgwyr galluog a chymwys ar daith ddatblygiadol unigryw, wedi'i llunio gan berthnasoedd a phrofiadau personol (Ministry of Education, dim dyddiad). Mae’r ddau fframwaith yn rhannu egwyddorion craidd tebyg, gan adlewyrchu dull cymdeithasol-ddiwylliannol o ddysgu, wedi’i ddylanwadu gan ddamcaniaethwyr fel Vygotsky (1978), a bwysleisiodd rôl cyd-destunau cymdeithasol a diwylliannol yn natblygiad plant. Felly, mae ystyr graidd y ddau gwricwlwm yn herio addasrwydd dulliau asesiad safonol, anhyblyg, ac yn hytrach yn hyrwyddo dulliau mwy deinamig, ymatebol ac sy’n sensitif i gyd-destun, sy’n gallu cofnodi’r dysgu cymhleth ac unigryw sy’n rhan annatod o brofiadau pob plentyn.

Yn Te Whāriki, cydnabyddir Straeon Dysgu fel dull asesu ac arsylwi sy’n seiliedig ar adrodd naratif, ac sy’n adlewyrchu ethos ymatebol, plentyn-ganolog y cwricwlwm (Y Weinyddiaeth Addysg, dim dyddiad). Mae’r straeon hyn yn cofnodi cyfoeth profiadau dysgu’r plentyn drwy ddogfennu eiliadau bywyd go iawn o safbwynt yr ymarferydd, gan gynnwys lleisiau’r plant a’u teuluoedd yn aml (Carr a Lee, 2019). Mae EarlyWorks (dim dyddiad) yn disgrifio Straeon Dysgu fel cofnodion ansoddol, deongliadol sy’n adlewyrchu arsylwadau, dehongliadau a myfyrdodau’r ymarferydd. Yn wahanol i ddulliau asesu traddodiadol fel Profion Darllen a Rhifedd Cenedlaethol yng Nghymru, sy’n tueddu i ganolbwyntio ar yr hyn nad yw plant wedi’i gyflawni eto (Escamilla, 2021), mae Straeon Dysgu yn mabwysiadu dull sy’n seiliedig ar gryfderau. Maent yn portreadu plant fel dysgwyr cymwys, hyderus a chwilfrydig sy’n cymryd rhan yn weithredol mewn profiadau ystyrlon. Mae’r dull hwn yn atgyfnerthu pwyslais Te Whāriki ar werthfawrogi hunaniaethau, galluoedd a chefndiroedd diwylliannol pob plentyn. 

Dywed Carr a Lee (2019) bod Straeon Dysgu yn galluogi ymarferwyr i ymgorffori eu creadigrwydd a’u gwerthoedd personol yn y broses asesu, gan ddathlu unigoliaeth pob plentyn. Yn hanfodol, mae’r dull hwn yn symud y tu hwnt i fesur meintiol, gan gynnig naratif cyfannol sy’n rhoi cyd-destun cyfoethog i ddysgu drwy brofiadau bob dydd. I’r gwrthwyneb, mae’n amlwg nad yw asesiadau safonol megis Profion Darllen a Rhifedd Cenedlaethol Cymru yn cynnig yr un lefel o bersonoleiddio. Mae’r Gymdeithas Addysg Genedlaethol (2015) yn mynegi pryder ynghylch effeithiolrwydd y profion hyn, gan eu beirniadu fel dulliau sy’n tueddu i flaenoriaethu cymariaethau â normau dros ddealltwriaeth ddofn a gwirioneddol o ddysgu unigol.

Mae Straeon Dysgu a Phrofion Cenedlaethol yn cynrychioli dwy agwedd wahanol ar werthuso dysgu plant ifanc, gyda phob dull yn cynnig manteision unigryw ond hefyd yn wynebu heriau sylweddol. Yn gyntaf, mae Straeon Dysgu yn canolbwyntio ar greu darlun cyfanredol, holistaidd o ddysgu, sy’n cydnabod y Plentyn Unigryw fel unigolyn gyda’i hunaniaeth ddiwylliannol, ei iaith, a’i chefndir teuluol, ynghyd â’i brofiadau mewn cyd-destunau bywyd go iawn (Brodie, dim dyddiad a Boss, 2024). Mae’r dull Straeon dysgu yn meithrin hunan-barch a pherchnogaeth y plentyn dros ei ddysgu ei hun, gan alluogi cynrychiolaeth gyfoethog o ddysgu fel agwedd deinamig, cydweithredol ac ymgysylltiedig. Yn y cyd-destun hwn, mae Straeon Dysgu’n cyd-fynd yn agos a phwrpason Gonfensiwn y Cenhedloedd Unedig ar Hawliau’r Plentyn, gan flaenoriaethu lleisiau plant ac ymgysylltu cymdeithasol yn y broses asesu (UNICEF, heb ddyddiad).
Yn groes i hyn, mae Profion Cenedlaethol wedi’u cynllunio i fesur cynnydd mewn meysydd dysgu penodol drwy ganlyniadau a bennir ymlaen llaw. Er bod Llywodraeth Cymru (2025) yn pwysleisio bod y profion hyn wedi’u bwriadu i lywio dysgu personol yn hytrach na rhannu neu gymharu plant ac ysgolion, mae eu natur safonol yn aml yn tynnu dysgu allan o’i gyd-destun naturiol, gan ddinistrio agwedd hanfodol y Plentyn Unigryw. O ganlyniad, ceir risg i’r nodwedd unigryw a chyfoethog y plentyn gael eu lleihau, gan ganolbwyntio’n bennaf ar ganlyniadau mesuradwy. Serch hynny, mae’r dull hwn yn galluogi Llywodraeth a sefydliadau addysgol i gael mynediad at ddata cyson ar draws pob disgybl a sefydliad, gan gefnogi penderfyniadau strategol ar sail tystiolaeth.
Serch hynny, mae heriau sylweddol yn gysylltiedig â’r ddau ddull. Er bod Straeon Dysgu’n cynnig naratif cyfoethog a phersonol sy’n cefnogi datblygiad emosiynol a chymdeithasol y Plentyn Unigryw, mae’r broses o greu a chynnal y straeon yn aml yn gofyn am gyfnodau hir o arsylwi manwl, cydweithredu gyda theuluoedd, a hyfforddiant trylwyr i ymarferwyr (Blaiklock, 2008). Yn ogystal, mae’r natur oddrychol o’r dull hwn yn gallu arwain at amrywiaeth sylweddol a rhagfarnau, gan greu heriau o ran sicrhau cysondeb a dibynadwyedd, yn enwedig pan gaiff y data ei ddefnyddio ar gyfer cynllunio ffurfiol neu ddyrannu adnoddau (Blaiklock, 2008).
Ar y llaw arall, mae Profion Cenedlaethol yn cynnig ffordd fwy effeithlon, systemataidd a chynaliadwy o werthuso, gan ddefnyddio technoleg i addasu cwestiynau yn ôl ymatebion unigol disgyblion ac i ddarparu adborth ar unwaith, gan gefnogi addysgu ffurfiannol (Llywodraeth Cymru, 2022). Mae hyn yn helpu i leihau straen profion a sicrhau bod y data’n hygyrch ac yn hawdd ei ddefnyddio ar lefel ysgol a chenedlaethol. Fodd bynnag, mae’r ffocws ar fesur canlyniadau penodol yn aml yn arwain at ddirywiad mewn cyd-destun dysgu, gan adael i wybodaeth ansoddol a chyd-destunol gael ei hanwybyddu, a hynny’n codi risg o gamddehongliadau a gorddibyniaeth ar ddangosyddion meintiol yn unig (Greenland et al., 2016).

I gloi, mae Straeon Dysgu a Phrofion Cenedlaethol yn cynrychioli dau fframwaith gwahanol o werthuso a nodi dysgu a datblygiad plant. Mae Straeon Dysgu yn canolbwyntio ar gydnabod a pharchu natur unigryw, holistaidd a chyd-destunol y Plentyn Unigryw, gan hybu dealltwriaeth drylwyr o anghenion a phrofiadau unigol pob plentyn. Ar y naill law, mae Profion Cenedlaethol yn darparu data mesuradwy, systemataidd ac eang ei raddfa, ond mae risg iddynt leihau dysgu i fesuriadau cyfyngedig, heb ystyried yn ddigonol amgylchiadau unigol a nodweddion unigryw pob plentyn. Felly, wrth ddewis dull asesu, mae’n hanfodol ystyried y cyd-destun addysgol, y nodau penodol, a’r adnoddau sydd ar gael, er mwyn cefnogi datblygiad llawn a chytbwys y Plentyn Unigryw.



























Rhan 3 
Ardaloedd sy’n Siarad: Rôl yr Amgylchedd mewn Cwricwlwm sy’n Seiliedig ar Chwarae.

Beth mae eich ardaloedd dysgu yn ddweud wrth blentyn?
Ydyn nhw’n croesawi ysbrydoliaeth ac antur? Neu ydyn nhw’n anfon neges dawel- eisteddwch yma, gwnewch hyn, peidiwch fynd yno? Mae gan bob ardal ei llais ei hun. Weithiau mae'n sibrwd, weithiau mae'n siarad yn uchel, ond bob amser, mae’n cyfathrebu.
Mewn cwricwlwm sy'n seiliedig ar chwarae, nid dim ond ardal i ollwng egni yw’r amgylchedd dysgu yn enwedig yr ardal awyr agored. Mae’n rhan fyw a deinamig o’r addysgeg. Fel y dywedodd Loris Malaguzzi yn enwog:

“Mae tri athro i blant: oedolion, plant eraill, a’u hamgylchedd ffisegol.”
Mae’r syniad hwn, sydd wedi’i wreiddio yn athroniaeth Reggio Emilia, yn ail-lunio’r amgylchedd fel y ‘trydydd athro’, partner yn y broses ddysgu. Mae’r ardal awyr agored, yn benodol, yn ymestyn yr ystafell ddosbarth. Mae’n cynnig posibiliadau sy’n anodd eu hatgynhyrchu dan do. Yn wahanol i’r ystafell ddosbarth, mae’r ardal agored yn darparu’r cyfle i blant cael gymryd risgiau, rhyddid i symud, a mynediad at ddeunyddiau naturiol sy’n newid gyda’r tymhorau. Mae’n gwahodd chwilfrydedd, archwilio, a rhyfeddod. Felly, pan fyddwn yn siarad am newid cwricwlwm neu gryfhau dull sy’n seiliedig ar chwarae, nid yn unig oes angen inni ofyn beth mae plant yn ei ddysgu, ond hefyd ble a sut. Oherwydd pan fydd ardal yn siarad, mae plant yn ymateb gyda dychymyg, ymgysylltiad a dysgu dwfn.
Yr Amgylchedd Dysgu fel cyd-athro
Yn aml iawn, rydym yn cyfeirio at addysgeg fel y dulliau y mae athrawon yn eu defnyddio i addysgu. Rydym yn sôn am strategaethau, cynlluniau gwersi, ac arferion. Ond mewn dull sy’n seiliedig ar chwarae, nid rhyngweithio gydag oedolion yn unig yw’r addysgeg. Mae’r addysgeg hefyd yn byw yn yr ardaloedd eu hunain, yn y ffordd y maent wedi’u trefnu, yn y dewis o ddeunyddiau, yn y lliwiau, y gweadau, ac yn y lle i symud neu orffwys. Yn ôl Hunter et al. (2023), nid yw addysgeg yn cael ei lleisio nac ei haddysgu’n unig, mae’n cael ei hymgorffori yn yr ardaloedd lle mae dysgu’n digwydd.
Mae’r syniad hwn yn adleisio theori systemau ecolegol Bronfenbrenner, Mae’r microsystem y bobl, y lleoliadau a’r sefydliadau y mae plant yn ymgysylltu’n uniongyrchol â nhw yn llunio eu profiadau dyddiol (UCL, dim dyddiad). Yn yr ystyr hwn, nid yw’r ardal dysgu byth yn niwtral, mae’n weithredol ac yn ddylanwadol.
Beth Mae Eich Ardal yn Ddweud?
Mae pob dewis dylunio yn anfon neges. Mae’r cynllun, y deunyddiau, y lliwiau, llif yr ardal, a hyd yn oed y goleuadau, i gyd yn cyfleu i blant beth sy’n bosibl, beth sy’n cael ei werthfawrogi, a phwy sy’n perthyn.
• Lliw: Fel mae Kensington (2024) yn nodi, mae glas a gwyrdd yn hyrwyddo tawelwch a ffocws, tra bod coch a melyn yn fwy egniol, neu’n gor-ysgogi yn dibynnu ar ddwyster.
• Golau: Mae golau naturiol yn cefnogi lles. Mae Milosavljevic (2019) yn argymell goleuo haenog, anuniongyrchol neu bylu i greu ardaloedd hyblyg ac emosiynol-ymatebol.
• Gweadau: Mae dodrefn meddal yn adlewyrchu teimlad o ddiogelwch a thawelwch, tra gall deunyddiau caled hybu gweithgarwch corfforol (Jones, 2021).
• Cynllun Ardaloedd: Fel y mae Pure Cube (2024) yn amlygu, mae ardaloedd agored yn meithrin ymreolaeth a chreadigrwydd. Gall cynlluniau gor-strwythuredig gyfyngu ar ddychymyg, yn enwedig mewn blynyddoedd cynnar.
Y Risg o Ardaloedd Gor-reolaethol
Gall ardaloedd dan arweiniad oedolion, sy’n brin o gyfoeth synhwyraidd a diwylliannol, danseilio’r egwyddorion craidd o ddysgu seiliedig ar chwarae. Mae Cikanavicius (2022) yn rhybuddio y gall ardaloedd o’r fath ostwng ymreolaeth, atal creadigrwydd, ac atal dysgu wrth chwarae.
Yn syml: Mae ardal dawel dal yn siarad. Ac os nad yw’n sôn am bosibilrwydd, perthyn ac ymddiriedaeth, efallai ei fod yn dweud wrth blant am eistedd yn llonydd a dilyn yn hytrach nag archwilio a chreu.
Dylunio gyda Bwriad, Arsylwi gyda Gofal
Nid tasg un tro yw creu amgylchedd sy’n seiliedig ar chwarae, mae’n broses barhaus ac ymatebol sy’n esblygu ochr yn ochr â’r plant y mae’n eu gwasanaethu (Early Education (2021).
Mae dylunio’n fwriadol yn golygu mwy na deniadol rwydd gweledol. Mae’n golygu:
•	Dewis deunyddiau sy’n gwahodd archwilio
•	Trefnu ardaloedd sy’n cefnogi symud a gorffwys
•	Sicrhau bod pob plentyn yn gweld ei hun wedi’i adlewyrchu yn yr amgylchedd
Y Cwestiwn i’n Hunain yw:
A yw’r ardal hon yn annog plant i arwain eu dysgu eu hunain? A yw’n dathlu eu syniadau?
Os yw’r ateb yn “na”, efallai bod yr ardal yn siarad mewn ffordd nad yw’n adlewyrchu ein gwerthoedd.
Mae arsylwi’n hanfodol. Mae’r ffordd y mae plant yn defnyddio ardal yn datgelu popeth, beth maen nhw’n dychwelyd ato, beth maen nhw’n osgoi, ble mae cydweithio’n ffynnu neu’n methu. Nododd Machan (dim dyddiad), gall newidiadau bychain, megis cornel dawel neu ddeunyddiau synhwyraidd ailgynnau chwilfrydedd.
Pan gaiff dyluniad ystyriol ei gyfuno ag arsylwi sensitif, daw’r ardal yn gyd-athro go iawn. Yn syml, nid creu ardal yw’r nod, ond meithrin diwylliant o bosibiliadau. 
Pan Mae Ardal yn Siarad, Mae Plant yn Ateb
Pan fyddwn yn ystyried ardaloedd dysgu fel llefydd sy’n siarad, rydym yn rhoi gwerth ar eu gallu i ysbrydoli, i arwain ac i feithrin. Pan mae ardal wedi’i dylunio gyda bwriad go iawn, lle mae lleisiau plant yn cael eu clywed, eu diddordebau’n cael eu hadlewyrchu a’u hanghenion yn cael eu diwallu, mae’r plant yn ymateb.
Maen nhw’n archwilio’n ddyfnach, yn cymryd risgiau, yn creu gyda hyder. Maen nhw’n datblygu cysylltiadau mwy ystyrlon â’r lle, â’i gilydd ac â’r cynnwys.
Ar y llaw arall, pan fo ardaloedd yn methu siarad iaith ymddiriedaeth a photensial, gall plant deimlo’n annheyrngar, yn ansicr neu’n ddifater. Mae hyn yn niweidiol i ddysgu chwareus, i ddatblygiad emosiynol, ac i greadigrwydd naturiol plentyn.
Yn syml, nid creu ardal yw’r nod, ond meithrin diwylliant o bosibiliadau.
Pan fydd pob manylyn o liw’r waliau i safle’r blociau yn cael ei ystyried fel rhan o’r daith ddysgu, mae’r amgylchedd yn mynd y tu hwnt i fod yn gefndir. Mae’n dod yn gyd-athro, yn rhannu’r un uchelgais â’r ymarferwyr: i feithrin plant chwilfrydig, hyderus, ac yn llawn dychymyg.
A phan fydd ardal yn siarad, mae plant yn ymateb.

